Oudwerker val glo egpaar op plaas aanArgieffoto James (66) en Isabella (57) Allen is Sondagmiddag op hul plaas, Rietgat, in die Hennenman-distrik in die Vrystaat aangeval. Kapt. Malebo Khosana, woordvoerder van die polisie, het aan Maroela Media gesê die voorval het tussen 13:00 en 13:30 plaasgevind. “Die egpaar het na bewering in hul sitkamer gesit en besluit om middagete in die kombuis te gaan eet. Twee mans was reeds binne die kombuis, een met ŉ mes en die ander met ŉ knopkierie gewapen,” het Khosana gesê. Volgens hom het die aanvaller met die mes die vrou in haar bo- en onderarm gesteek en die aanvaller met die kierie het die man geslaan. “Hy kon daarin slaag om die kierie by die aanvaller af te neem en hom terug te slaan. Die verdagtes het toe te voet van die toneel gevlug sonder om enigiets te steel,” het Khosana gesê. Volgens Khosana is een van die verdagtes glo ŉ voormalige werknemer van die plaas. “Ons vermoed hy kon daarin slaag om die honde voor die aanval toe te sluit omdat die honde gewoond is aan hom.” Niemand is nog in verband met die voorval in hegtenis geneem nie. Die polisie ondersoek ŉ saak van poging tot huisroof. Ineke van Huyssteen, woordvoerder van ER24, het gesê hul paramedici het 14:20 by die toneel aangekom. Die man was volgens haar gering beseer en wou nie na ŉ hospitaal vervoer word nie. “Die vrou is reeds voor ons aankoms by die toneel na ŉ nabygeleë dokter vervoer. Sy het matige beserings opgedoen.” Volgens Khosana is die vrou weer terug by die huis.